**Satavuotias, joka karkasi ikkunasta ja katosi** (ruots. *Hundraåringen som klev ut genom fönstret och försvann*) on vuonna 2013 ensi-iltansa saanut ruotsalainen Felix Herngrenin ohjaama komediaelokuva. Elokuvan käsikirjoittivat Herngren ja Hans Ingemansson. Sen päärooleissa näyttelevät Robert Gustafsson, Iwar Wiklander, Mia Skäringer ja David Wiberg.

Elokuva perustuu Jonas Jonassonin samannimiseen romaaniin. Ruotsissa elokuva sai ensi-iltansa 25. joulukuuta 2013 ja Suomessa kahta päivää myöhemmin. Elokuva sai Suomen elokuvateattereissa lähes sata tuhatta katsojaa ja se onkin Suomessa 2000-luvun toiseksi katsotuin ruotsalainen elokuva *Solsidanin* (2017) jälkeen.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Elokuva kertoo satavuotiaasta, entisestä dynamiittiasiantuntijasta Allan Karlssonista (Robert Gustafsson), joka karkaa vanhainkodin ikkunasta ennen satavuotisjuhliaan. Allan on ikäänsä nähden vielä erittäin hyvässä kunnossa. Allan karkaa ikkunasta ja joutuu erikoiselle matkalle, jossa on mukana mm. rikolliskopla, murhaaja ja rahantäyteinen laukku. Allan muistelee matkan aikana elämäänsä tavatessaan uusia ystäviä, muun muassa Juliuksen (Iwar Wiklander), Gunillan (Mia Skäringer) ja Bennyn (David Wiberg). Tarinan aikana selviää, miten paljon Allan on vaikuttanut nykyiseen maailmaan muun muassa keksimällä atomipommin, pelastamalla Francisco Francon hengen, tutustumalla Yhdysvaltain presidentteihin, olemalla yksi maailman tunnetuimmista räjähdeasiantuntijoista ja ollen osasyyllinen Josif Stalinin kuolemaan.

Näyttelijät
-----------

|  |  |  |
| --- | --- | --- |
|  Robert Gustafsson  | … |  Allan Karlsson
  |
|  Iwar Wiklander  | … |  Julius Jonsson
  |
|  Mia Skäringer  | … |  Gunilla
  |
|  David Wiberg  | … |  Benny
  |
|  Jens Hultén  | … |  Per "Gäddan" Gärdin
  |
|  Ralph Carlsson  | … |  Tarkastaja Aronsson
  |
|  Georg Nikoloff  | … |  Julij Popov
  |
|  David Shackleton  | … |  Herbert Einstein
  |
|  Sven Lönn  | … |  Hans "Hinken" Claesson
  |
|  Simon Seppänen  | … |  Bulten
  |
|  Koldo Losada  | … |  kenraali Franco
  |
|  Kerry Shale  | … |  Harry S. Truman
  |
|  Algirdas Romualdas  | … |  Josif Stalin
  |
|  Keith Chanter  | … |  Ronald Reagan
  |
|  Pernilla Göst  | … |  Allanin äiti
  |
|  Ola Björkman  | … |  Allanin isä
  |
|  Alvin Thudin  | … |  Allan lapsena
  |
|  Oliwer Carpman  | … |  Allan nuorena
  |

Tuotanto
--------

Elokuvan tuottivat Felix Herngren, Patrick Nebout, Malte Forsell ja Henrik Jansson-Schweizer. Sen tuotantoryhmään kuuluivat myös NICE Scripted Entertainment ja FLX. Elokuvan budjetti oli 63 miljoonaa Ruotsin kruunua. Vuonna 2016 ilmestyi elokuvan jatko-osa, nimeltään *Satayksivuotias, joka jätti laskun maksamatta ja katosi*.

Vastaanotto
-----------

Elokuva sai hyvän vastaanoton. Sen lipputulot olivat 342 miljoonaa Ruotsin kruunua, eli voittoa on tehty lähes 280 miljoonaa. Elokuvaa on näytetty yli 40 maassa ja sen lipputulot tekevät siitä historian kolmanneksi eniten tuottaneen ruotsalaiselokuvan Stieg Larssonin kirjoihin perustuvien *Miehet jotka vihaavat naisia* ja *Tyttö joka leikki tulella* -elokuvien jälkeen. Elokuvaa on verrattu Oscar-palkittuun *Forrest Gumpiin*, sillä molemmissa päähenkilöillä on ollut suuri vaikutus maailman tapahtumiin. 

Elokuva on saanut kuusi eri palkintoa. Lisäksi se oli ehdolla Oscar-palkinnon saajaksi parhaasta maskeerauksesta.

Elokuva oli menestys Pohjoismaissa. Noin kolme kuukautta julkaisun jälkeen se oli kerännyt Ruotsissa yli 1,5 miljoonaa katsojaa, Norjassa 230 000 katsojaa ja Tanskassa noin 140 000 katsojaa. Suomessa elokuva sai 99 608 katsojaa ja nousi 2000-luvun katsotuimmaksi ruotsalaiseksi elokuvaksi Suomessa, kunnes ennätyksen vei vuonna 2017 *Solsidan* 184 636 katsojallaan.

Lähteet
-------

1. ↑  Suomen katsotuimmat elokuvat vuonna 2013 *Elokuvauutiset*. Viitattu 12.1.2020.
2. 1 2 3  *Satavuotias, joka karkasi ikkunasta ja katosi* Internet Movie Databasessa. (englanniksi)
3. 1 2 3 4  Satavuotias, joka karkasi ikkunasta ja katosi. *Finnkino*.  Arkistoitu 8.3.2016. Viitattu 19.2.2023.
4. 1 2  SES 50v. Osa 6: Katsotuimmat ruotsalaiset elokuvat.  6.11.2019. Suomen elokuvasäätiö.  Arkistoitu 12.1.2020. Viitattu 12.1.2020.
5. ↑  Solsidanin luojan, Felix Herngrenin "Satavuotias, joka karkasi ikkunasta ja katosi" on nyt 2000–luvun katsotuin ruotsalainen elokuva Suomessa. *STTinfo.fi*.  17.3.2014.  Arkistoitu 12.1.2020. Viitattu 12.1.2020.